
A nyelvfeldogozási zavarokkal küzdő atipikusan fejlődő gyermekek hallás utáni szövegértésének tesztelése: az előkészületi munkálatok eredményei

Kulcsszavak: atipikus fejlődésmenet, óvodás gyermek, hallás utáni szövegértés, anyanyelv-intervenció, mese
Hazai viszonylatban a GMP diagnosztika méri többek között a beszédértés szintjét; azoknál, viszont, akik nem képesek verbális kifejezésre, a hallás utáni szövegértésük mérésére -eddigi tudásunk szerint- ez a teszt nem alkalmazható.
Tudomásunk szerint a hallás utáni szövegértés felmérésére még nincs olyan mérőeszköz, mellyel fel lehetne mérni az atipikus fejlődésmenetű nem vagy alig beszélő gyermekek teljesítményét.
Kutatásunk hiánypótló célja egy olyan mérőeszköz és annak egyénfókuszú módszertanának kidolgozása, mellyel pontosan mérhető az atipikus fejlődésmenetű beszédprodukciójukban akadályozott gyermekek hallás utáni szövegértése, a lehető legnagyobb mértékben. Mindezt a GMP12 hallás utáni szövegértést mérő alteszt verbális válaszait kiváltó képeinek validálásával, illetve a mérőeszköz személyre szabható adaptációjának kidolgozásával szeretnénk megvalósítani. A tesztet hat 4-6 éves különböző diagnózisú atipikus fejlődésű gyermekkel próbáltuk ki. A gyermekek beszédértési szintjét TROG-H teszttel mértük fel. A kutatás mérőeszköze a GMP 12 teszthez tartozó, 3-7 évesek hallás utáni szövegértés hanganyaga, az ahhoz kapcsolódó 10 kérdés, és a kérdésekhez illusztrált 10 kép. Arra kerestük a választ, hogy milyen válaszreakciót várhatunk el a különböző diagnózisú beszédükben akadályozott gyermekektől a hallott meséhez kapcsolódó 10 kérdésre a képek alapján. Illetve milyen helyzetben, milyen körülmények között mérhető fel a legjobban a valódi teljesítményük A gyermekekkel az eltérő beszédértésük miatt a 10 illusztrált kép felismerését egy külön alkalommal gyakoroltattuk, melyhez a verbálisan elvárt helyes válaszokat fogalmi szinten kapcsoltuk össze. Ezt követően vettük fel a GMP12 altesztet, gyermekenként külön-külön: elsőként meghallgatták a mesét CD lejátszóról, majd a kérdésekre a képek rámutatásával válaszoltak. A felvett vizsgálatokat videofelvételen keresztül két független értékelő elemezte. Az eredmények azt mutatták, hogy a vizsgálatunkban résztvevő gyermekeknél kizárólag az akusztikus észlelésre és figyelemre támaszkodva a kérdésre a válaszadás ebben a vizsgálati helyzetben nem működik. Kutatásunk következő részében ugyanezen gyermekekkel megismételtük az adaptált tesztet, ahol a mesét a logopédus mondta, így segítve a gyermekek figyelmének fenntartását.
A második felmérés során két gyermek 20%-kal, egy gyermek 70%-kal teljesített jobban, mint az első adaptált teszt felvételekor. Arra jutottunk, hogy az élő mese olvasásra szükség van, figyelemzavar esetén.



